Komisijas ziņojums Padomei un Eiropas Parlamentam - Honkongas īpašās pārvaldes apgabals : 2004. gada pārskats {SEC(2005) 922} /* COM/2005/0308 galīgā redakcija */





[pic] | EIROPAS KOPIENU KOMISIJA | Briselē, 8.7.2005 COM(2005) 308 galīgā redakcija KOMISIJAS ZIŅOJUMS PADOMEI UN EIROPAS PARLAMENTAM Honkongas īpašās pārvaldes apgabals: 2004. gada pārskats {SEC(2005) 922} KOMISIJAS ZIŅOJUMS PADOMEI UN EIROPAS PARLAMENTAM Honkongas īpašās pārvaldes apgabals: 2004. gada pārskats Attiecībā uz „Viena valsts - divas sistēmas” principa īstenošanu 2004. gads iezīmējās ar tendenci panākt kontinentālās Ķīnas iestāžu lielāku ietekmi apgabala pārvaldībā, īpaši ar Visķīnas Tautas pārstāvju sapulces („NPCSC”) Pastāvīgās komitejas līdzdalību konstitūcijas izstrādāšanas procesā. Tas gan apgabalā, gan ārpus tā radīja bažas par principa „Honkongas tauta pārvalda Honkongas tautu” integritāti. Pro-demokrātiski noskaņoto grupējumu vidū gads bija sācies ar lielām cerībām uz politisku reformu, ar mierīgu gājienu ielās 1. janvārī, kad aptuveni 100 000 Honkongas iedzīvotāju pauda gribu aktīvāk iesaistīties politikā un pārvaldē. Turklāt viņus iedrošināja fakts, ka Honkongas valdība 7. janvārī izveidoja Konstitūcijas izstrādāšanas īpašo komisiju, kas uzsāka publiskas apspriedes. Tomēr 26. aprīlī NPCSC pēc vietējo pašvaldību pieprasījuma pieņēma lēmumu, izskaidrojot Honkongu regulējošo pamatlikumu, kas paredz tikai nelielas izmaiņas Honkongas augstākā līmeņa izpildvaras 2007. gada vēlēšanu un padomnieku 2008. gada vēlēšanu sistēmās. Pēc tam Honkongas īpašās pārvaldes apgabala valdība izpildīja šo lēmumu un nevairoja izredzes uz ievērojamiem panākumiem vispārējās vēlēšanās, kas ir pamatlikuma „galīgais mērķis”. ES diplomātiskā demaršā 28. maijā Pekinā un Honkongā pauda bažas, ka NPCSC lēmums ir pretrunā ar pamatlikumā garantēto augsto autonomijas līmeni. Neatkarīgi no šiem notikumiem, septembrī pienācīgi rīkotajās Leģislatīvās padomes vēlēšanās piedalījās rekordliels skaits - 62% vēlētāju, kas atbalstīja pro-demokrātiski noskaņotos kandidātus, pierādot, ka Honkongā joprojām ir patiesa vēlme pēc lielākas demokrātijas. Tomēr, ņemot vērā vēlēšanu sistēmas raksturu, tikai divdesmit piecās no 60 vietām jaunajā Leģislatīvajā padomē bija pro-demokrātiskās kustības pārstāvji. Partijas, kas atbalsta valdību, patur lielāko daļu vietu. Vispārējā vēlēšanu norise pierādīja, ka īpašās pārvaldes apgabals ir sasniedzis politisko briedumu un ir izveidots stingrs pamats tālākai demokratizācijai. Honkongas pilsoniskā sabiedrība un prese turpināja brīvi darboties, un gada laikā tās kļuva aizvien skaļākas un kritiskākas. Tā rezultātā nedaudz pasliktinājās to attiecības ar Honkongas īpašās pārvaldes apgabala valdību un tās līderiem, un šis apstāklis mazināja tautas atbalstu dažiem Honkongas valdības līderiem. Daži žurnālisti no savas puses paziņoja, ka ir bijuši spiesti apvaldīt savu valdības politikas kritiku. Eiropas Komisija atbalstīja 2004. gada septembrī publicēto tiesību akta projektu par rasu diskrimināciju un cer, ka 2005. gadā tiks pieņemts visaptverošs, starptautiskajiem standartiem atbilstīgs teksts. Honkongas valdības īstenotā pārvaldības politika un daži īpaši tās projekti šajā gadā tika stingri kritizēti. Valdībai un politiskajai sistēmai par labu liecina tas, ka daļa kritikas tika atzīta un pat iekļauta pašas valdības paziņojumos, kā piemēram, nepareiza valdības rīcība SARS epidēmijas gadījumā. Kā citus piemērus var minēt sabiedriskās domstarpības saistībā ar lielāko valdības nekustamo īpašumu pilnveidošanas darījumiem ( Hunghom Peninsul mājokļu celtniecības projekts, West Kowloon kultūras rajona projekts, nokavētā REIT Links dzīvokļu fonda celtniecības projekta akciju piedāvāšana tirgū), kas tika pakļauti vispārīgām apsūdzībām par slepenu vienošanos starp valdību un uzņēmējsabiedrībām. Fakts, ka pēdējo no šīm darbībām apturēja veiksmīgs iebildums tiesā, iepriecinoši liecina par Honkongas tiesu sistēmas un likumu varas saglabāto neatkarību. Par pastāvošo vārda brīvību apgabalā liecina ilgstošā sabiedrības kritika vecākajiem valdības ierēdņiem. Šā spiediena rezultātā atkāpās daži ierēdņi, piemēram, 2004. gada vidū Veselības ministrijas valsts sekretārs - SARS ziņojuma sakarā. Visbeidzot, augstākā līmeņa izpildvaras vadītājs („veselības iemeslu” dēļ) atkāpās 2005. gada martā. Centrālās valdības ekonomiskās politikas pozitīvā ietekme uz Honkongu pieauga 2004 gadā, kad stājās spēkā vienošanās par Ciešākām ekonomiskajām partnerattiecībām „CEPA I”, kas tālāk padziļinājās ar „CEPA II”, sākās Pan Pearl River Delta Cooperation sadarbības pārrunas un tika ieviesta kontinentālās Ķīnas apmeklētāju regulējošā shēma, kurai iespējams bija izšķirošā loma, pieauga uzticība Honkongas ekonomikai, kas tikai 2004. gadā sāka atgūties no sešus gadus ilgās lejupslīdes, kas saasinājās 2003. gadā SARS epidēmijas ietekmē. Honkongas un Ķīnas ekonomika 2004. gadā kļuva aizvien ciešākas, savstarpēji saistītākas un konverģentākas. Pieaugošo divu ekonomisko sistēmu saplūšanu var uzskatīt par vienlīdz pozitīvu gan Ķīnai, gan Honkongai: Hongongas uzņēmējdarbība aizvien vairāk notiek kontinentālajā Ķīnā, tas dod labumu arī Honkongas ekonomiskajai attīstībai. Līdz gada vidum ekonomika jau bija labi atveseļojusies. Ekonomiskā izaugsme 2004. gadā bija 8.1 % gadā, bezdarba līmenis kritās, nekustamo īpašumu un akciju tirgus pieauga, deflāciju nomainīja neliela cenu inflācija un samazinājās valsts budžeta deficīts. Tirdzniecības un finansu plūsma starp Honkongu un Eiropas Savienību turpināja paplašināties un padziļināties. ES bija Honkongas trešais lielākais preču piegādātājs 2004. gadā aiz Ķīnas un Japānas, un tā veidoja trešo lielāko Honkongas eksporta tirgu aiz ASV un kontinentālās Ķīnas. ES uzņēmumi ir līderi vairākās jomās, jo īpaši finanšu un citu pakalpojumu sektorā. Eiropas Komisija turpināja izteikt savas bažas par konkurences likuma neesamību Honkongā, tomēr 2004. gadā tika panākts neliels progress. Šā jautājuma risināšana arī turpmāk būs galvenā prioritāte ES ekonomiskajās attiecībās ar Honkongu. EK tāpat atzina īpašās pārvaldes apgabala centienus intelektuālā īpašuma aizsardzības jomā, tomēr pie tā ir jāstrādā arī turpmāk, jo Honkonga vēl arvien ir trešā lielākā uz ES importēto viltoto preču izcelsmes vieta. ES un Honkongas oficiālās attiecības un sadarbība tirdzniecības, imigrācijas, muitas un darījumdarbības dialoga jomā arī 2004. gadā turpināja padziļināties. Eiropas Tirdzniecības komisārs Pascal Lamy 2004. gada martā bija oficiālā apmeklējumā Honkongā. Septembrī Honkongas Tieslietu un iekšlietu ministrijas sekretārs Ambrose Lee tikās ar Eiropas Tieslietu un iekšlietu komisāru un atklāja pirmo Kopīgās ES un Honkongas atpakaļuzņemšanas komitejas sapulci Briselē. Septembrī Briselē notika 5. ES un Honkongas Kopīgās muitas sadarbības komitejas sēde. Honkongā 2004. gada martā notika ES un Honkongas uzņēmējdarbības sadarbības komitejas 5. plenārsēde. Un Komisija atbalstīja PTO piekrišanu 2005. gadā Honkongā rīkot 6. PTO ministru konferenci. Pilnīga informācija par Komisijas veikto analīzi izklāstīta Komisijas dienestu darba dokumentā SEC(2005) 922.